title: Регламент за изпълнение (ЕС) 2016/1832 на Комисията от 17 октомври 2016 година за изменение на образците на сертификати за внос в Съюза на месни заготовки, месни продукти и обработени стомаси, пикочни мехури и черва, както и на прясно месо от домашни еднокопитни животни, посочени в решения 2000/572/ЕО и 2007/777/ЕО и в Регламент (ЕС) № 206/2010, по отношение на изискванията за общественото здраве във връзка с остатъчните вещества (Текст от значение за ЕИП)

text:
               18.10.2016

               BG

               Официален вестник на Европейския съюз

               L 280/13

         РЕГЛАМЕНТ ЗА ИЗПЪЛНЕНИЕ (ЕС) 2016/1832 НА КОМИСИЯТА
   от 17 октомври 2016 година
   за изменение на образците на сертификати за внос в Съюза на месни заготовки, месни продукти и обработени стомаси, пикочни мехури и черва, както и на прясно месо от домашни еднокопитни животни, посочени в решения 2000/572/ЕО и 2007/777/ЕО и в Регламент (ЕС) № 206/2010, по отношение на изискванията за общественото здраве във връзка с остатъчните вещества
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 9, параграф 2, буква б) и член 9, параграф 4 от нея,
   като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (2), и по-специално член 7, параграф 2, буква а) от него,
   като има предвид, че:

               (1)

               С Решение 2000/572/ЕО на Комисията (3) се определят ветеринарно-санитарните и здравните изисквания за ветеринарно сертифициране за вноса в Съюза на пратки от определени месни заготовки от трети държави. В него се предвижда, че такива пратки следва да се придружават от ветеринарен и здравен сертификат по образеца, установен в приложение II към посоченото решение („здравен сертификат за месни заготовки“).

               (2)

               В Решение 2007/777/ЕО на Комисията (4) се определят ветеринарно-санитарните и здравните изисквания за вноса в Съюза на пратки с месни продукти и обработени стомаси, пикочни мехури и черва. В него се предвижда, че в Съюза могат да се внасят само пратки, които отговарят на изискванията от образеца на ветеринарно-санитарен и здравен сертификат, установен в приложение III към посоченото решение („здравен сертификат за месни продукти и обработени стоки“) и са придружени от такъв сертификат.

               (3)

               С Регламент (ЕС) № 206/2010 на Комисията (5) се установяват изисквания за ветеринарното сертифициране за внос в Съюза на пратки с прясно месо от еднокопитни животни, предназначено за консумация от човека. В него се предвижда, че пратките се внасят само ако са придружени от ветеринарен сертификат, съставен в съответствие с образеца на ветеринарен сертификат „EQU“ за прясно месо, без мляно месо, от домашни нечифтокопитни животни (Equus caballus, Equus asinus и техните кръстоски), установен в част 2 от приложение II („сертификат EQU“) към посочения регламент.

               (4)

               С Директива 96/22/ЕО на Съвета (6) се забранява, наред с другото, вносът от трети страни на месо или продукти, предназначени за консумация от човека, получени от животни, на които са давани някои вещества, включително бета-агонисти. Тя позволява вноса на животни, предназначени за отглеждане, разплодни животни в края на техния репродуктивен живот или месо от тях, с произход от трети страни, които могат да предоставят гаранции, поне еквивалентни на предвидените в посочената директива и създадени с цел изпълнение на глава V от Директива 96/23/ЕО на Съвета (7), в която се описват мерките, които да бъдат предприети в случай на нарушение.

               (5)

               С Директива 96/23/ЕО се установяват мерки за наблюдение на наличието на някои вещества и групите от остатъци в живи животни и животински продукти. В нея е предвидено, че вносът на животни за клане и на продукти от животински произход, предназначени за консумация от човека, се разрешава само от трети страни, чийто план за наблюдение е одобрен от Комисията.

               (6)

               Обикновено домашните еднокопитни животни не се отглеждат единствено с цел производство на месо и се изпращат за клане едва в края на техния репродуктивен живот. В Съюза животните от семейството на еднокопитните животни се считат за животни, отглеждани за производство на храни, освен когато са безвъзвратно изключени от възможността за клане за консумация от човека в съответствие с Директива 2001/82/ЕО на Европейския парламент и на Съвета (8).

               (7)

               Вследствие на одитни мисии в някои трети страни, при които бяха установени нередности, и с цел да се осигури съответствие с разпоредбите на Директива 96/22/ЕО, е необходимо да се засилят гаранциите за вноса на прясно месо от еднокопитни животни, предназначено за консумация от човека, месни заготовки, както и месни продукти и обработени стомаси, пикочни мехури и черва, получени от такива животни, по отношение на наблюдението на веществата и на групите остатъчни и други вещества, посочени в приложение I към Директива 96/23/ЕО.

               (8)

               Поради това здравният сертификат за месни заготовки, здравният сертификат за месни продукти и обработени стоки и сертификатът EQU следва да бъдат изменени, така че да предоставят необходимите гаранции, че когато обхванатите от тях стоки са произведени от или съдържат месо от домашни еднокопитни животни, те са произведени от месо, което отговаря на изискванията за вноса на прясно месо от домашни еднокопитни животни.

               (9)

               Поради това решения 2000/572/ЕО и 2007/777/ЕО и Регламент (ЕС) № 206/2010 следва да бъдат съответно изменени.

               (10)

               С цел да се избегнат смущения в търговията, вносът в Съюза на пратки със стоки, придружени от здравен сертификат за месни заготовки, здравен сертификат за месни продукти и обработени стоки и сертификат EQU, издадени в съответствие с решения 2000/572/ЕО и 2007/777/ЕО и Регламент (ЕС) № 206/2010 преди измененията, въведени с настоящия регламент следва да продължи да бъде разрешен за преходен период.

               (11)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Решение 2000/572/ЕО
   Приложение II към Решение 2000/572/ЕО се изменя в съответствие с приложение I към настоящия регламент.
   Член 2
   Изменение на Решение 2007/777/ЕО
   Приложение III към Решение 2007/777/ЕО се изменя в съответствие с приложение II към настоящия регламент.
   Член 3
   Изменение на Регламент (ЕС) № 206/2010
   Част 2 от приложение II към Регламент (ЕС) № 206/2010 се изменя в съответствие с приложение III към настоящия регламент.
   Член 4
   Преходни разпоредби
   1.   За преходен период до 31 март 2017 г. вносът в Съюза на пратки с месни заготовки, придружени от здравен сертификат за месни заготовки, издаден в съответствие с образеца, установен в приложение II към Решение 2000/572/ЕО преди измененията, въведени с настоящия регламент, продължава да бъде разрешен, при условие че сертификатът е издаден не по-късно от 28 февруари 2017 г.
   2.   За преходен период до 31 март 2017 г. вносът в Съюза на пратки с месни продукти и обработени стомаси, пикочни мехури и черва, придружени от здравен сертификат за месни продукти и обработени стоки, издаден в съответствие с образеца, установен в приложение III към Решение 2007/777/ЕО преди измененията, въведени с настоящия регламент, продължава да бъде разрешен, при условие че сертификатът е издаден не по-късно от 28 февруари 2017 г.
   3.   За преходен период до 31 март 2017 г. вносът в Съюза на пратки с прясно месо от еднокопитни животни, предназначено за консумация от човека, придружени от сертификат EQU, издаден в съответствие с образеца, установен в част 2 от приложение II към Регламент (ЕС) № 206/2010 преди измененията, въведени с настоящия регламент, продължава да бъде разрешен, при условие че сертификатът е издаден не по-късно от 28 февруари 2017 г.
   Член 5
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 октомври 2016 година.

            За Комисията

            Председател

         Jean-Claude JUNCKER

      (1)  ОВ L 18, 23.1.2003 г., стр. 11.

      (2)  ОВ L 139, 30.4.2004 г., стр. 55.

      (3)  Решение 2000/572/ЕО на Комисията от 8 септември 2000 г. за определяне на ветеринарно-санитарните и здравните изисквания и ветеринарното сертифициране за вноса на мляно месо и месни заготовки от трети държави (ОВ L 240, 23.9.2000 г., стр. 19).

      (4)  Решение 2007/777/ЕО на Комисията от 29 ноември 2007 г. за определяне на ветеринарно-санитарни и здравни изисквания и образци на сертификати за внос от трети страни на определени месни продукти и обработени стомаси, пикочни мехури и черва за консумация от човека и за отмяна на Решение 2005/432/ЕО (ОВ L 312, 30.11.2007 г., стр. 49).

      (5)  Регламент (ЕС) № 206/2010 на Комисията от 12 март 2010 г. за установяване на списъци на трети страни, територии или части от тях, от които е разрешен вносът в Европейския съюз на някои животни и прясно месо и за определяне на изискванията за ветеринарното сертифициране (ОВ L 73, 20.3.2010 г., стр. 1).

      (6)  Директива 96/22/ЕО на Съвета от 29 април 1996 г. относно забрана на употребата на определени субстанции с хормонално или тиреостатично действие и на бета-агонисти в животновъдството и за отмяна на Директиви 81/602/ЕИО, 88/146/ЕИО и 88/299/ЕИО (ОВ L 125, 23.5.1996 г., стр. 3).

      (7)  Директива 96/23/ЕО на Съвета от 29 април 1996 г. относно мерките за наблюдение на определени вещества и остатъци от тях в живи животни и животински продукти и за отмяна на директиви 85/358/ЕИО и 86/469/ЕИО и на решения 89/187/ЕИО и 91/664/ЕИО (ОВ L 125, 23.5.1996 г., стр. 10).

      (8)  Директива 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти (ОВ L 311, 28.11.2001 г., стр. 1).

      ПРИЛОЖЕНИЕ I
      В установения в приложение II към Решение 2000/572/ЕО образец на ветеринарен и здравен сертификат за месни заготовки, предназначени за изпращане в Европейския съюз от трети страни, в част II „Удостоверение за общественото здраве“ се добавя следната точка II.1.10:

                     „(2) [II.1.10.

                     ако съдържат материал от домашни еднокопитни животни, прясното месо, използвано за приготвянето на месните заготовки:

                                    или (2)

                                 [е добито от домашни еднокопитни животни, които непосредствено преди клане са държани в продължение на най-малко шест месеца или от раждането си, ако са заклани преди шестмесечна възраст, или от внасянето им като еднокопитни животни, отглеждани за производство на храни, от държава — членка на Европейския съюз, ако са внесени по-малко от шест месеца преди клането, в трета страна:

                                             а)

                                             в която даването на домашни еднокопитни животни:

                                                         i)

                                                         на тиреостатични вещества, стилбени, стилбенови производни, техни соли и естери, 17бета-естрадиол и неговите естероподобни производни е забранено;

                                                         ii)

                                                         на други вещества с естрогенно, андрогенно или гестагенно действие и на бета-агонисти е разрешено само при:

                                                                     —

                                                                     терапевтично третиране съгласно определението в член 1, параграф 2, буква б) от Директива 96/22/ЕО, когато то се прилага в съответствие с член 4, параграф 2 от същата директива, или

                                                                     —

                                                                     зоотехническо третиране съгласно определението в член 1, параграф 2, буква в) от Директива 96/22/ЕО, когато то се прилага в съответствие с член 5 от посочената директива; както и

                                             б)

                                             която е разполагала най-малко през шестте месеца преди клането на животните с план за наблюдение на посочените в приложение I към Директива 96/23/ЕО групи остатъчни и други вещества, който обхваща еднокопитните животни, родени и внесени в третата страна, и е бил одобрен в съответствие с член 29, параграф 1, четвърта алинея от Директива 96/23/ЕО;]]

                                    и/или (2)

                                 [е било внесено от държава — членка на Европейския съюз.]]“

      ПРИЛОЖЕНИЕ II
      В установения в приложение III към Решение 2007/777/ЕО образец на ветеринарно-санитарен и здравен сертификат за определени месни продукти и обработени стомаси, пикочни мехури и черва, предназначени за изпращане в Европейския съюз от трети страни, в част II „Удостоверение за общественото здраве“ се добавя следната точка II.2.10:

                     „(2) II.2.10.

                     ако съдържа(т) материал от домашни еднокопитни животни, прясното месо, стомасите, пикочните мехури или червата, използвани за приготвянето на месните продукти и/или обработените стомаси, пикочни мехури и черва

                                 (2) или

                                 [е добито/са добити от домашни еднокопитни животни, които непосредствено преди клане са държани в продължение на най-малко шест месеца или от раждането си, ако са заклани преди шестмесечна възраст, или от внасянето им като еднокопитни животни, отглеждани за производство на храни, от държава — членка на Европейския съюз, ако са внесени по-малко от шест месеца преди клането, в трета страна:

                                             а)

                                             в която даването на домашни еднокопитни животни:

                                                         i)

                                                         на тиреостатични вещества, стилбени, стилбенови производни, техни соли и естери, 17бета-естрадиол и неговите естероподобни производни е забранено;

                                                         ii)

                                                         на други вещества с естрогенно, андрогенно или гестагенно действие и на бета-агонисти е разрешено само при:

                                                                     —

                                                                     терапевтично третиране съгласно определението в член 1, параграф 2, буква б) от Директива 96/22/ЕО, когато то се прилага в съответствие с член 4, параграф 2 от същата директива, или

                                                                     —

                                                                     зоотехническо третиране съгласно определението в член 1, параграф 2, буква в) от Директива 96/22/ЕО, когато то се прилага в съответствие с член 5 от посочената директива; както и

                                             б)

                                             която е разполагала най-малко през шестте месеца преди клането на животните с план за наблюдение на посочените в приложение I към Директива 96/23/ЕО групи остатъчни и други вещества, който обхваща еднокопитните животни, родени и внесени в третата страна, и е бил одобрен в съответствие с член 29, параграф 1, четвърта алинея от Директива 96/23/ЕО.]

                                 (2) и/или

                                 [е било/са били внесено(и) от държава — членка на Европейския съюз.]“

      ПРИЛОЖЕНИЕ III
      В установения в част 2 от приложение II към Регламент (ЕС) № 206/2010 образец на ветеринарен сертификат „EQU“ за прясно месо, без мляно месо, от домашни нечифтокопитни животни (Equus caballus, Equus asinus и техните кръстоски), в част II „Удостоверение за общественото здраве“ точка II.1.7 се заменя със следното:

                     „II.1.7.

                     месото е добито от домашни нечифтокопитни животни, които непосредствено преди клане са държани в продължение на най-малко шест месеца или от раждането си, ако са заклани преди шестмесечна възраст, или от внасянето им като нечифтокопитни животни, отглеждани за производство на храни, от държава — членка на Европейския съюз, ако са внесени по-малко от шест месеца преди клането, в трета страна:

                                 а)

                                 в която даването на домашни нечифтокопитни животни:

                                             i)

                                             на тиреостатични вещества, стилбени, стилбенови производни, техни соли и естери, 17бета-естрадиол и неговите естероподобни производни е забранено;

                                             ii)

                                             на други вещества с естрогенно, андрогенно или гестагенно действие и на бета-агонисти е разрешено само при:

                                                         —

                                                         терапевтично третиране съгласно определението в член 1, параграф 2, буква б) от Директива 96/22/ЕО, когато то се прилага в съответствие с член 4, параграф 2 от същата директива, или

                                                         —

                                                         зоотехническо третиране съгласно определението в член 1, параграф 2, буква в) от Директива 96/22/ЕО, когато то се прилага в съответствие с член 5 от същата директива; както и

                                 б)

                                 която е разполагала най-малко през шестте месеца преди клането на животните с план за наблюдение на посочените в приложение I към Директива 96/23/ЕО групи остатъчни и други вещества, който обхваща нечифтокопитните животни, родени и внесени в третата страна, и е бил одобрен в съответствие с член 29, параграф 1, четвърта алинея от Директива 96/23/ЕО;“


title: Регламент за изпълнение (ЕС) 2016/104 на Комисията от 27 януари 2016 година за разрешаване на употребата на препарат от Saccharomyces cerevisiae MUCL 39885 като фуражна добавка за второстепенни видове преживни животни, отглеждани за угояване и млекопроизводство (притежател на разрешението Prosol S.p.A.) (Текст от значение за ЕИП)

text:
               28.1.2016

               BG

               Официален вестник на Европейския съюз

               L 21/71

         РЕГЛАМЕНТ ЗА ИЗПЪЛНЕНИЕ (ЕС) 2016/104 НА КОМИСИЯТА
   от 27 януари 2016 година
   за разрешаване на употребата на препарат от Saccharomyces cerevisiae MUCL 39885 като фуражна добавка за второстепенни видове преживни животни, отглеждани за угояване и млекопроизводство (притежател на разрешението Prosol S.p.A.)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:

               (1)

               В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение.

               (2)

               В съответствие с член 7 от Регламент (ЕО) № 1831/2003 беше подадено заявление за разрешаване на препарат от Saccharomyces cerevisiae MUCL 39885. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

               (3)

               Заявлението се отнася за разрешаване на употребата на препарат от Saccharomyces cerevisiae MUCL 39885 като фуражна добавка за второстепенни видове преживни животни, отглеждани за угояване и млекопроизводство, с искане добавката да се класифицира в категорията „зоотехнически добавки“.

               (4)

               С Регламент (ЕС) № 170/2011 на Комисията (2) вече бе разрешена употребата на добавката за прасенца, с Регламент (ЕС) № 1119/2010 на Комисията (3) — за млечни крави и коне, с Регламент (ЕО) № 896/2009 на Комисията (4) — за свине майки и с Регламент за изпълнение (ЕС) № 1059/2013 на Комисията (5) — за говеда за угояване.

               (5)

               В становището си от 9 юли 2015 г. (6) Европейският орган за безопасност на храните („Органът“) заключи, че при предложените условия на употреба препаратът от Saccharomyces cerevisiae MUCL 39885 вероятно не се отразява неблагоприятно върху здравето на животните и на човека, нито върху околната среда. Органът счита, че заключенията относно ефикасността, направени в предходни становища по отношение на основните видове, отглеждани за угояване и млекопроизводство, могат да се екстраполират за второстепенните видове преживни животни, отглеждани за угояване и млекопроизводство. Органът не счита, че са необходими специални изисквания за наблюдение след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

               (6)

               При оценката на препарата от Saccharomyces cerevisiae MUCL 39885 беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

               (7)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Разрешава се употребата на посочения в приложението препарат, който принадлежи към категорията „зоотехнически добавки“ и към функционалната група „стабилизатори на чревната флора“, като добавка при храненето на животните при спазване на условията, определени в същото приложение.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 януари 2016 година.

            За Комисията

            Председател

         Jean-Claude JUNCKER

      (1)  ОВ L 268, 18.10.2003 г., стр. 29.

      (2)  Регламент (ЕС) № 170/2011 на Комисията от 23 февруари 2011 г. относно разрешително за използване на Saccharomyces cerevisiae MUCL 39885 като фуражна добавка при прасенца (отбити) и за изменение на Регламент (ЕО) № 1200/2005 (притежател на разрешителното: Prosol SpA) (ОВ L 49, 24.2.2011 г., стр. 8).

      (3)  Регламент (ЕС) № 1119/2010 на Комисията от 2 декември 2010 г. относно разрешително за употреба на Saccharomyces cerevisiae MUCL 39885 като фуражна добавка при млечни крави и при коне и за изменение на Регламент (ЕО) № 1520/2007 (притежател на разрешителното Prosol SpA) (ОВ L 317, 3.12.2010 г., стр. 9).

      (4)  Регламент (ЕО) № 896/2009 на Комисията от 25 септември 2009 г. относно разрешаването на нова употреба на Saccharomyces cerevisiae MUCL 39885 като фуражна добавка за свине майки (титуляр на разрешителното Prosol SpA) (ОВ L 256, 29.9.2009 г., стр. 6).

      (5)  Регламент за изпълнение (ЕС) № 1059/2013 на Комисията от 29 октомври 2013 г. за разрешаване на употреба на Saccharomyces cerevisiae MUCL 39885 като фуражна добавка при говеда за угояване и за изменение на Регламент (ЕО) № 492/2006 (притежател на разрешителното Prosol SpA) (ОВ L 289, 31.10.2013 г., стр. 30).

      (6)  EFSA Journal (Бюлетин на ЕОБХ), 2015; 13(7):4199.

      ПРИЛОЖЕНИЕ

                  Идентификационен номер на добавката

                  Наименование на притежателя на разрешението

                  Добавка

                  Състав, химична формула, описание, метод за анализ

                  Вид или категория на животните

                  Максимална възраст

                  Минимално съдържание

                  Максимално съдържание

                  Други разпоредби

                  Срок на валидност на разрешението

                  CFU/kg пълноценен фураж със съдържание на влага 12 %

                     Категория: „зоотехнически добавки“. Функционална група: „стабилизатори на чревната флора“

                  4b1710

                  Prosol S.p.A

                     Saccharomyces cerevisiae MUCL 39885

                     Състав на добавката

                  Препарат от Saccharomyces cerevisiae MUCL 39885 с минимално съдържание:
                  1 × 1010 CFU/g добавка в твърдо състояние

                     Характеристика на активното вещество

                  Жизнеспособни клетки от Saccharomyces cerevisiae MUCL 39885

                     Метод за анализ
                      (1)

                  Преброяване: метод на разлятата среда чрез използване на агар с хлорамфеникол, глюкоза и екстракт от дрожди (EN 15789:2009)
                  Идентификация: метод на полимеразна верижна реакция (PCR)

                  Второстепенни видове преживни животни за угояване

                  —

                  4 × 109

                  —

                              1.

                              В упътването за употреба на добавката и премикса да се посочат условията на съхранение и устойчивостта при гранулиране.

                              2.

                              Мерки за безопасност: носене на предпазни очила и ръкавици по време на работа.

                  17 февруари 2026 г.

                  Второстепенни видове преживни животни за млекопроизводство

                  2 × 109

         (1)  Подробна информация за методите за анализ може да бъде намерена на интернет адреса на референтната лаборатория на Европейския съюз за фуражни добавки: https://ec.europa.eu/jrc/en/eurl/feed-additives/evaluation-reports


title: Регламент за изпълнение (ЕС) 2015/272 на Комисията от 19 февруари 2015 година за изменение на Регламент за изпълнение (ЕС) № 612/2013 относно работата на регистъра на икономическите оператори и данъчните складове и свързаните с тях статистически данни и докладване в съответствие с Регламент (ЕС) № 389/2012 на Съвета относно административното сътрудничество в областта на акцизите

text:
               20.2.2015

               BG

               Официален вестник на Европейския съюз

               L 47/10

         РЕГЛАМЕНТ ЗА ИЗПЪЛНЕНИЕ (ЕС) 2015/272 НА КОМИСИЯТА
   от 19 февруари 2015 година
   за изменение на Регламент за изпълнение (ЕС) № 612/2013 относно работата на регистъра на икономическите оператори и данъчните складове и свързаните с тях статистически данни и докладване в съответствие с Регламент (ЕС) № 389/2012 на Съвета относно административното сътрудничество в областта на акцизите
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 389/2012 на Съвета от 2 май 2012 г. относно административното сътрудничество в областта на акцизите и за отмяна на Регламент (ЕО) № 2073/2004 (1), и по-специално член 22 от него,
   като има предвид, че:

               (1)

               Регистрираните получатели или лицензираните складодържатели следва да бъдат възпрепятствани да заявяват неправомерно, че им е било разрешено съгласно член 17, параграф 2 от Директива 2008/118/ЕО на Съвета (2) движението на акцизни стоки до място на директна доставка под режим отложено плащане на акциз.

               (2)

               Поради това регистрираните получатели и лицензираните складодържатели следва да могат да проверяват посредством централния регистър, посочен в член 19, параграф 4 от Регламент (ЕС) № 389/2012, дали регистрираните получатели или лицензираните складодържатели са получили такова разрешение.

               (3)

               Поради това Регламент за изпълнение (ЕС) № 612/2013 на Комисията (3) следва да бъде съответно изменен.

               (4)

               Необходимо е да се предвиди достатъчно дълъг период от време, за да може Комисията да въведе промените в регистъра на икономическите оператори и данъчните складове, посочен в член 19, параграф 1 от Регламент (ЕС) № 389/2012.

               (5)

               Мерките, предвидени в настоящия регламент, са в съответствие със становището на Комитета по акцизите,

         ПРИЕ НАСТОЯЩИЯ РЕГЛАМЕНТ:
   Член 1
   В член 6, параграф 3, буква а) от Регламент за изпълнение (ЕС) № 612/2013 се добавя следната подточка iv):

                  „iv)

                  информация относно кода за функцията на оператора, указваща дали на регистрирания получател или лицензирания складодържател е разрешено по силата на член 17, параграф 2 от Директива 2008/118/ЕО движението на акцизни стоки до място на директна доставка (група данни 2.3, посочена в таблица 2 от приложение I).“

   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 март 2015 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 февруари 2015 година.

            За Комисията

            Председател

         Jean-Claude JUNCKER

      (1)  ОВ L 121, 8.5.2012 г., стр. 1.

      (2)  Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (ОВ L 9, 14.1.2009 г., стр. 12).

      (3)  Регламент за изпълнение (ЕС) № 612/2013 на Комисията от 25 юни 2013 г. относно работата на регистъра на икономическите оператори и данъчните складове и свързаните с тях статистически данни и докладване в съответствие с Регламент (ЕС) № 389/2012 на Съвета относно административното сътрудничество в областта на акцизите (ОВ L 173, 26.6.2013 г., стр. 9).


title: Регламент за изпълнение (ЕС) № 516/2012 на Комисията от 18 юни 2012 година относно издаването на лицензии за внос, за които са подадени заявления през първите седем дни на месец юни 2012 г. в рамките на тарифните квоти, открити съгласно Регламент (ЕО) № 533/2007 за птичето месо

text:
               19.6.2012

               BG

               Официален вестник на Европейския съюз

               L 158/11

         РЕГЛАМЕНТ ЗА ИЗПЪЛНЕНИЕ (ЕС) № 516/2012 НА КОМИСИЯТА
   от 18 юни 2012 година
   относно издаването на лицензии за внос, за които са подадени заявления през първите седем дни на месец юни 2012 г. в рамките на тарифните квоти, открити съгласно Регламент (ЕО) № 533/2007 за птичето месо
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
   като взе предвид Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (2), и по-специално член 7, параграф 2 от него,
   като взе предвид Регламент (ЕО) № 533/2007 на Комисията от 14 май 2007 г. относно откриване и управление на вносни тарифни квоти в сектора на птичето месо (3), и по-специално член 5, параграф 6 от него,
   като има предвид, че:

               (1)

               Регламент (ЕО) № 533/2007 откри тарифни квоти за внос на продукти от сектора на птичето месо.

               (2)

               Заявленията за лицензии за внос, подадени през първите седем дни от месец юни 2012 г. за подпериода от 1 юли до 30 септември 2012 г., надвишават наличните количества за някои квоти. Поради това следва да се определи до каква степен могат да се издават лицензии за внос, като се определи коефициент на разпределение, който да се прилага към заявените количества,

         ПРИЕ НАСТОЯЩИЯ РЕГЛАМЕНТ:
   Член 1
   Спрямо заявленията за лицензии за внос, подадени по силата на Регламент (ЕО) № 533/2007 за подпериода от 1 юли до 30 септември 2012 г., се прилагат коефициентите на разпределение, посочени в приложението към настоящия регламент.
   Член 2
   Настоящият регламент влиза в сила на 19 юни 2012 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 юни 2012 година.

            За Комисията, от името на председателя,

         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 238, 1.9.2006 г., стр. 13.

      (3)  ОВ L 125, 15.5.2007 г., стр. 9.

      ПРИЛОЖЕНИЕ

                  № на групата

                  Пореден №

                  Коефициент на разпределение за подадените заявления за лицензии за внос за подпериода от 1.7.2012-30.9.2012
                  (%)

                  P1

                  09.4067

                  2,249919

                  P2

                  09.4068

                  83,471245

                  P3

                  09.4069

                  0,421587


title: Регламент за изпълнение (ЕС) № 774/2013 на Комисията от 12 август 2013 година за разрешаване на употребата на препарат от Lactobacillus kefiri DSM 19455 като фуражна добавка за всички животински видове  текст от значение за ЕИП

text:
               13.8.2013

               BG

               Официален вестник на Европейския съюз

               L 217/30

         РЕГЛАМЕНТ ЗА ИЗПЪЛНЕНИЕ (ЕС) № 774/2013 НА КОМИСИЯТА
   от 12 август 2013 година
   за разрешаване на употребата на препарат от Lactobacillus kefiri DSM 19455 като фуражна добавка за всички животински видове
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:

               (1)

               В Регламент (ЕО) № 1831/2003 се предвижда разрешителният режим за добавките за използване при храненето на животните, както и основанията и процедурите за предоставяне на разрешително.

               (2)

               В съответствие с член 7 от Регламент (ЕО) № 1831/2003 беше подадено заявление за разрешително за препарата от Lactobacillus kefiri DSM 19455. Заявлението беше придружено от данните и документите, изисквани съгласно член 7, параграф 3 от Регламент (ЕО) № 1831/2003.

               (3)

               Заявлението се отнася до разрешаване на употребата на препарат от Lactobacillus kefiri DSM 19455 като фуражна добавка за всички животински видове, която следва да бъде класифицирана в категорията „технологични добавки“.

               (4)

               Европейският орган за безопасност на храните („Органът“) заключи в становището си от 13 март 2013 г. (2), че при предложените условия на употреба препаратът не оказва неблагоприятно въздействие върху здравето на животните, човешкото здраве или околната среда. Органът също така заключи, че препаратът подобрява аеробната стабилност на силажа чрез повишаване образуването на оцетна киселина и чрез намаляване на водородния показател pH на силажа в материали, които се силажират лесно и умерено трудно. Органът не счита, че са необходими специални изисквания за мониторинг след пускането на пазара. Той също така провери доклада относно методите за анализ на фуражните добавки във фуражите, представен от референтната лаборатория, определена с Регламент (ЕО) № 1831/2003.

               (5)

               При оценката на посочения препарат се установи, че са изпълнени условията за разрешаване, определени в член 5 от Регламент (ЕО) № 1831/2003. Поради това употребата на препарата следва да бъде разрешена съгласно указаното в приложението към настоящия регламент.

               (6)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Разрешава се употребата на посочения в приложението препарат, който спада към категорията „технологични добавки“ и към функционалната група „добавки за силаж“, като добавка при храненето на животни при спазване на определените в същото приложение условия.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 август 2013 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 29.

      (2)  EFSA Journal (Бюлетин на ЕОБХ) 2013 г.; 11(4):3177.

      ПРИЛОЖЕНИЕ

                  Идентификационен номер на добавката

                  Наименование на притежателя на разрешителното

                  Добавка

                  Състав, химична формула, описание, метод за анализ

                  Вид или категория на животните

                  Максимална възраст

                  Минимално съдържание

                  Максимално съдържание

                  Други разпоредби

                  Срок на валидност на разрешителното

                  CFU/kg пресен материал

                     Категория: „технологични добавки“. Функционална група: „добавки за силаж“

                  1k20742

                  —

                     Lactobacillus kefiri DSM 19455

                                 Състав на добавката

                              Препарат от Lactobacillus kefiri DSM 19455 с минимално съдържание от 1 × 1010 CFU/g добавка

                                 Характеристика на активното вещество

                              Жизнеспособни клетки на Lactobacillus kefiri DSM 19455

                                 Метод за анализ
                                  (1)

                                          Преброяване във фуражната добавка: метод чрез разстилане върху пластина (EN 15787)

                                          Идентификация: пулсова гел електрофореза (PFGE)

                  Всички животински видове

                  —

                  —

                  —

                              1.

                              В упътването за употреба на добавката и премикса да се посочат условията на съхранение.

                              2.

                              Минимална доза на добавката, когато не се използва в комбинация с други микроорганизми като добавка за силаж: 5 × 107 CFU/kg пресен материал.

                              3.

                              Добавката да се използва в материал, който се силажира лесно и умерено трудно (2).

                              4.

                              Мерки за безопасност: препоръчително е по време на работа да се използват средства за дихателна защита и ръкавици.

                  2 септември 2023 г.

         (1)  Подробна информация за методите за анализ може да бъде намерена на интернет адреса на референтната лаборатория: http://irmm.jrc.ec.europa.eu/EURLs/EURL_feed_additives/Pages/index.aspx

         (2)  Фуражи, които се силажират лесно: > 3 % разтворими въглехидрати в пресен материал. Фуражи, които се силажират умерено трудно: 1,5 — 3,0 % разтворими въглехидрати в пресен материал. Съгласно определението в Регламент (ЕО) № 429/2008 на Комисията (ОВ L 133, 22.5.2008 г., стр. 1).


title: Регламент за изпълнение (ЕС) 2017/273 на Комисията от 16 февруари 2017 година за установяване на стандартни стойности при внос с цел определяне на входната цена на някои плодове и зеленчуци

text:
               17.2.2017

               BG

               Официален вестник на Европейския съюз

               L 40/70

         РЕГЛАМЕНТ ЗА ИЗПЪЛНЕНИЕ (ЕС) 2017/273 НА КОМИСИЯТА
   от 16 февруари 2017 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 февруари 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  IL

                  337,2

                  MA

                  110,8

                  TN

                  194,0

                  TR

                  130,7

                  ZZ

                  193,2

                  0707 00 05

                  MA

                  64,9

                  TR

                  183,3

                  ZZ

                  124,1

                  0709 91 00

                  EG

                  128,6

                  ZZ

                  128,6

                  0709 93 10

                  MA

                  54,7

                  TR

                  180,1

                  ZZ

                  117,4

                  0805 10 22 , 0805 10 24 , 0805 10 28

                  EG

                  47,0

                  IL

                  74,2

                  MA

                  50,9

                  TN

                  56,6

                  TR

                  76,3

                  ZZ

                  61,0

                  0805 21 10 , 0805 21 90 , 0805 29 00

                  EG

                  93,2

                  IL

                  123,2

                  JM

                  122,7

                  MA

                  93,3

                  TR

                  85,5

                  ZZ

                  103,6

                  0805 22 00

                  IL

                  112,1

                  MA

                  103,8

                  ZZ

                  108,0

                  0805 50 10

                  EG

                  82,4

                  TR

                  98,6

                  ZZ

                  90,5

                  0808 10 80

                  CN

                  128,2

                  US

                  103,9

                  ZZ

                  116,1

                  0808 30 90

                  CL

                  121,2

                  CN

                  112,8

                  ZA

                  127,0

                  ZZ

                  120,3

         (1)  Номенклатура на държавите, определена с Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2015/1192 на Комисията от 20 юли 2015 година за одобряване на активното вещество смес от терпеноиди QRD 460 в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП)

text:
               21.7.2015

               BG

               Официален вестник на Европейския съюз

               L 193/124

         РЕГЛАМЕНТ ЗА ИЗПЪЛНЕНИЕ (ЕС) 2015/1192 НА КОМИСИЯТА
   от 20 юли 2015 година
   за одобряване на активното вещество смес от терпеноиди QRD 460 в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
   като има предвид, че:

               (1)

               На 14 септември 2011 г. Нидерландия получи заявление от AgraQuest Inc. (понастоящем Bayer CropScience AG) за одобрение на активното вещество смес от терпеноиди QRD 460 в съответствие с член 7, параграф 1 от Регламент (ЕО) № 1107/2009. В съответствие с член 9, параграф 3 от посочения регламент на 4 октомври 2011 г. Нидерландия, като държава членка докладчик, уведоми Комисията за допустимостта на заявлението.

               (2)

               На 30 юли 2013 г. държавата членка докладчик представи на Комисията проект на доклад за оценка, с копие до Европейския орган за безопасност на храните (наричан по-долу „Органът“), в който се прави оценка на това дали може да се очаква активното вещество да отговаря на критериите за одобряване, предвидени в член 4 от Регламент (ЕО) № 1107/2009.

               (3)

               Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от Регламент (ЕО) № 1107/2009 той е поискал от заявителя да предостави допълнителна информация на държавите членки, на Комисията и на Органа. През май 2014 г. извършената от държавата членка докладчик оценка на допълнителната информация бе предадена на Органа под формата на актуализиран проект на доклад за оценка.

               (4)

               На 26 август 2014 г. Органът предаде на заявителя, държавите членки и Комисията заключението си относно това дали може да се очаква активното вещество смес от терпеноиди QRD 460 да отговаря на критериите за одобрение, предвидени в член 4 от Регламент (ЕО) № 1107/2009 (2). Органът направи заключението си публично достояние.

               (5)

               На заявителя бе дадена възможност да представи забележките си по доклада за преразглеждане.

               (6)

               На 29 май 2015 г. Комисията представи на Постоянния комитет по растенията, животните, храните и фуражите доклад за преразглеждане на смес от терпеноиди QRD 460, както и проект на регламент за одобрение на смес от терпеноиди QRD 460.

               (7)

               По отношение на един или повече представителни видове употреба на най-малко един продукт за растителна защита, съдържащ активното вещество, и по-специално на видовете употреба, които са проучени и подробно описани в доклада на Комисията за преразглеждане, бе установено, че критериите за одобряване, предвидени в член 4 от Регламент (ЕО) № 1107/2009, са изпълнени. Следователно посочените критерии за одобряване се считат за изпълнени. Следователно е целесъобразно да се одобри смес от терпеноиди QRD 460.

               (8)

               Независимо от това, в съответствие с член 13, параграф 2 от Регламент (ЕО) № 1107/2009 във връзка с член 6 от същия регламент, и предвид съвременните научно-технически познания, е необходимо да бъдат включени определени условия и ограничения. В конкретния случай е целесъобразно да се изиска допълнителна потвърждаваща информация.

               (9)

               В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията (3) следва да бъде съответно изменено.

               (10)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Одобряване на активното вещество
   Активното вещeство смес от терпеноиди QRD 460, посочено в приложение I, се одобрява при условията, предвидени в същото приложение.
   Член 2
   Изменения на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
   Член 3
   Влизане в сила и дата на прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 20 юли 2015 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  EFSA Journal (Бюлетин на ЕОБХ), 2014 г.; 12(10):3816. Той е достъпен на следния интернет адрес: www.efsa.europa.eu

      (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      ПРИЛОЖЕНИЕ I

                  Популярно наименование, идентификационни номера

                  Наименование по IUPAC

                  Чистота (1)

                  Дата на одобрението

                  Изтичане срока на одобрението

                  Специфични разпоредби

                  Смес от терпеноиди QRD 460
                  CIPAC № 982

                  Смес от терпеноиди QRD 460 е смес от три компонента:

                              —

                              α-терпинен: 1-изопропил-4-метилциклохекса-1,3-диен;

                              —

                                 p-цимен: 1-изопропил- 4-метилбензен;

                              —

                                 d-лимонен: (R)-4-изопропенил-1-метилциклохексен.

                  Номиналната концентрация на всеки компонент в произведеното активно вещество следва да е, както следва:

                              —

                              α-терпинен: 59,7 %;

                              —

                                 p-цимен: 22,4 %;

                              —

                                 d-лимонен: 17,9 %;

                        Всеки компонент трябва да притежава минимална чистота, както следва:

                              —

                              α-терпинен: 89 %;

                              —

                                 p-цимен: 97 %;

                              —

                                 d-лимонен: 93 %;

                  10 август 2015 г.

                  10 август 2025 г.

                  За прилагането на единните принципи, упоменати в член 29, параграф 6 от Регламент (ЕО) № 1107/2009 се вземат под внимание заключенията от доклада за преразглеждане на смес от терпеноиди QRD 460, и по-специално допълнения I и II към него.
                  При тази цялостна оценка държавите членки обръщат особено внимание на:

                              а)

                              стабилността на формулировките при съхранение;

                              б)

                              защитата на операторите и работниците, като се гарантира, че в условията на употреба е включено използването на подходящи лични предпазни средства, когато е целесъобразно;

                              в)

                              защитата на подпочвените води, когато веществото се прилага в райони, уязвими от гледна точка на почвените и/или климатичните им условия;

                              г)

                              защитата на повърхностните води и водните организми;

                              д)

                              опазването на пчелите и неприцелните членестоноги.

                        Когато е целесъобразно, условията за употреба включват мерки за ограничаване на риска.
                  Заявителят предоставя потвърждаваща информация относно:

                              1)

                              техническата спецификация на произведеното активно вещество (следва да се предостави анализ на 5 партиди за сместа), потвърдена от приемливи и валидирани методи за анализ. Целесъобразно е да се потвърди, че в техническия материал не се съдържат относими онечиствания;

                              2)

                              еквивалентността с потвърдената техническа спецификация на материала, използван в токсикологичните и екотоксикологичните изследвания;

                        Заявителят предоставя тази информация на Комисията, държавите членки и Органа не по-късно от 10 февруари 2016 г.

         (1)  Допълнителни подробности за идентичността и спецификацията на активното вещество са представени в доклада за преразглеждане.

      ПРИЛОЖЕНИЕ II
      В част Б от приложението към Регламент за изпълнение (ЕС) № 540/2011 се добавя следното вписване:

                     Популярно наименование, идентификационни номера

                     Наименование по IUPAC

                     Чистота (1)

                     Дата на одобрението

                     Изтичане срока на одобрението

                     Специфични разпоредби

                     „84

                     Смес от терпеноиди QRD 460
                     CIPAC № 982

                     Смес от терпеноиди QRD 460 е смес от три компонента:

                                 —

                                 α-терпинен: 1-изопропил-4-метилциклохекса-1,3-диен;

                                 —

                                    p-цимен: 1-изопропил- 4-метилбензен;

                                 —

                                    d-лимонен: (R)-4-изопропенил-1-метилциклохексен.

                     Номиналната концентрация на всеки компонент в произведеното активно вещество следва да е, както следва:

                                 —

                                 α-терпинен: 59,7 %;

                                 —

                                    p-цимен: 22,4 %;

                                 —

                                    d-лимонен: 17,9 %;

                           Всеки компонент трябва да притежава минимална чистота, както следва:

                                 —

                                 α-терпинен: 89 %;

                                 —

                                    p-цимен: 97 %;

                                 —

                                    d-лимонен: 93 %;

                     10 август 2015 г.

                     10 август 2025 г.

                     За прилагането на единните принципи, упоменати в член 29, параграф 6 от Регламент (ЕО) № 1107/2009 се вземат под внимание заключенията от доклада за преразглеждане на смес от терпеноиди QRD 460, и по-специално допълнения I и II към него.
                     При тази цялостна оценка държавите членки обръщат особено внимание на:

                                 а)

                                 стабилността на формулировките при съхранение;

                                 б)

                                 защитата на операторите и работниците, като се гарантира, че в условията на употреба е включено използването на подходящи лични предпазни средства, когато е целесъобразно;

                                 в)

                                 защитата на подпочвените води, когато веществото се прилага в райони, уязвими от гледна точка на почвените и/или климатичните им условия;

                                 г)

                                 защитата на повърхностните води и водните организми;

                                 д)

                                 опазването на пчелите и неприцелните членестоноги.

                           Когато е целесъобразно, условията за употреба включват мерки за ограничаване на риска.
                     Заявителят предоставя потвърждаваща информация относно:

                                 1)

                                 техническата спецификация на произведеното активно вещество (следва да се предостави анализ на 5 партиди за сместа), потвърдена от приемливи и валидирани методи за анализ. Целесъобразно е да се потвърди, че в техническия материал не се съдържат относими онечиствания;

                                 2)

                                 еквивалентността с потвърдената техническа спецификация на материала, използван в токсикологичните и екотоксикологичните изследвания;

                           Заявителят предоставя тази информация на Комисията, държавите членки и Органа не по-късно от 10 февруари 2016 г.“

         (1)  Допълнителни подробности за идентичността и спецификацията на активното вещество са представени в доклада за преразглеждане.


title: Регламент за изпълнение (ЕС) № 986/2011 на Комисията от 30 септември 2011 година за вписване на название в регистъра на защитените наименования за произход и защитените географски указания [Queso Casín (ЗНП)]

text:
               5.10.2011

               BG

               Официален вестник на Европейския съюз

               L 260/11

         РЕГЛАМЕНТ ЗА ИЗПЪЛНЕНИЕ (ЕС) № 986/2011 НА КОМИСИЯТА
   от 30 септември 2011 година
   за вписване на название в регистъра на защитените наименования за произход и защитените географски указания [Queso Casín (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 година относно закрилата на географски указания и наименования за произход на земеделски продукти и храни (1) и по-специално член 7, параграф 4, първа алинея от него,
   като има предвид, че:

               (1)

               В съответствие с член 6, параграф 2, първа алинея от Регламент (ЕО) № 510/2006 заявката за регистрация на названието „Queso Casín“, подадена от Испания, бе публикувана в Официален вестник на Европейския съюз
                   (2).

               (2)

               Тъй като Комисията не е получила никакви възражения съгласно член 7 от Регламент (ЕО) № 510/2006, названието следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 30 септември 2011 година.

            За Комисията, от името на председателя,

         Dacian CIOLOȘ

            Член на Комисията

      (1)  ОВ L 93, 31.3.2006 г., стр. 12.

      (2)  ОВ C 321, 26.11.2010 г., стр. 13.

      ПРИЛОЖЕНИЕ
      Земеделски продукти, изброени в приложение I към Договора, предназначени за консумация от човека:

         Клас 1.3.   Сирена

      ИСПАНИЯ
      Queso Casín (ЗНП)


title: Регламент за изпълнение (ЕС) № 1179/2013 на Комисията от 20 ноември 2013 година за установяване на стандартни стойности при внос с цел определяне на входната цена на някои плодове и зеленчуци

text:
               21.11.2013

               BG

               Официален вестник на Европейския съюз

               L 312/36

      РЕГЛАМЕНТ ЗА ИЗПЪЛНЕНИЕ (ЕС) № 1179/2013 НА КОМИСИЯТА

   от 20 ноември 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 ноември 2013 година.

            За Комисията, от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  AL

                  59,9

                  MA

                  40,6

                  MK

                  50,7

                  TR

                  116,2

                  ZZ

                  66,9

                  0707 00 05

                  AL

                  44,6

                  MK

                  57,9

                  TR

                  91,5

                  ZZ

                  64,7

                  0709 93 10

                  MA

                  97,2

                  TR

                  134,2

                  ZZ

                  115,7

                  0805 20 10

                  MA

                  73,6

                  TR

                  76,1

                  ZA

                  155,8

                  ZZ

                  101,8

                  0805 20 30, 0805 20 50, 0805 20 70, 0805 20 90

                  IL

                  78,7

                  TR

                  75,0

                  UY

                  56,3

                  ZZ

                  70,0

                  0805 50 10

                  TR

                  72,6

                  ZZ

                  72,6

                  0808 10 80

                  BA

                  54,0

                  BR

                  93,9

                  CL

                  102,3

                  MK

                  38,5

                  NZ

                  93,9

                  US

                  117,9

                  ZA

                  204,0

                  ZZ

                  100,6

                  0808 30 90

                  CN

                  57,5

                  TR

                  116,3

                  ZZ

                  86,9

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 424/2013 на Комисията от 7 май 2013 година за одобрение на несъществено изменение в спецификацията на название, вписано в регистъра на защитените наименования за произход и на защитените географски указания [Ptujski lük (ЗГУ)]

text:
               9.5.2013

               BG

               Официален вестник на Европейския съюз

               L 127/7

         РЕГЛАМЕНТ ЗА ИЗПЪЛНЕНИЕ (ЕС) № 424/2013 НА КОМИСИЯТА
   от 7 май 2013 година
   за одобрение на несъществено изменение в спецификацията на название, вписано в регистъра на защитените наименования за произход и на защитените географски указания [Ptujski lük (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 53, параграф 2, втора алинея от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Словения за одобрение на изменение в спецификацията на защитеното географско указание „Ptujski lük“, регистрирано съгласно Регламент за изпълнение (ЕС) № 1362/2011 на Комисията (2).

               (2)

               Заявлението се отнася до изменение на описанието на продукта и на специфичните правила за опаковането.

               (3)

               Комисията разгледа въпросното изменение и стигна до заключението, че то е обосновано. Тъй като в съответствие с член 53, параграф 2 от Регламент (ЕС) № 1151/2012 става дума за несъществено изменение, Комисията може да го одобри, без да прибягва до процедурата, определена в членове 50—52 от посочения регламент,

         ПРИЕ НАСТОЯЩИЯ РЕГЛАМЕНТ:
   Член 1
   Спецификацията на защитеното географско указание „Ptujski lük“ се изменя в съответствие с приложение I към настоящия регламент.
   Член 2
   Консолидираният единен документ, съдържащ основните елементи на спецификацията, е включен в приложение II към настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 май 2013 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12 2012 г., стр. 1.

      (2)  ОВ L 341, 22.12.2011 г., стр. 21.

      ПРИЛОЖЕНИЕ I
      Одобрява се следното изменение в спецификацията на защитеното географско указание „Ptujski lük“:

                  —

                  От описанието на продукта се заличава следното изречение: „Всяка глава лук тежи най-малко 70 g“.
                  Сегашното описание на продукта съдържа очевидно несъответствие, тъй като не е възможно главите лук да отговарят на двата посочени критерия, т.е. сечението в най-широката му част да е с диаметър най-малко 40 mm, като в същото време минималното тегло е 70 g.

                  —

                  Следните думи в скоби се заличават от специфични правила за опаковането: „(макс. 2 kg)“.
                  Теглото на опаковките на готовия продукт е адаптирано спрямо търсенето и следователно няма смисъл да се поставя ограничение върху него. Изискванията на потребителите и търговците са показали, че е по-изгодно да се купуват опаковки от над 2 kg.

      ПРИЛОЖЕНИЕ II
      ЕДИНЕН ДОКУМЕНТ
      Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни (1)

      „PTUJSKI LÜK“
      ЕО №: SI-PGI-0105-01033 – 20.08.2008

         ЗГУ (X) ЗНП ( )

      1.   Наименование

      „Ptujski lük“
      2.   Държава членка или трета държава

      Словения
      3.   Описание на земеделския продукт или храна

      3.1.   Вид продукт

                  Клас 1.6 —

                  Плодове, зеленчуци и житни растения, пресни или преработени

            3.2.   Описание на продукта, за който се отнася наименованието от точка 1

      „Ptujski lük“ (Allium cepa L.) е лук от сорта Ptujska rdeča. Неговата форма е сърцевидна и сплескана. Сечението в най-широката му част е с диаметър от най-малко 40 mm. Шийката му е тясна, тънка и затворена. Височината на всеки лук, измерена от кръглата основа на главата до затворената шийка, трябва да бъде 10—50 % по-малка от диаметъра в най-широката му част.
      Сухите обвивни люспи на цвят са червеникаво-кафяви до бледочервени. Месестите люспи са бели със синкави или лилавеещи оттенъци и по-изразен лилав край.
      Вкусът на „Ptujski lük“ обикновено е умерено лют, със силен аромат на лук.
      3.3.   Суровини (само за преработени продукти)

      —
      3.4.   Фураж (само за продукти от животински произход)

      —
      3.5.   Специфични етапи на производство, които трябва да бъдат извършени в определения географски район

      Лукът, който се предлага на пазара под наименованието „Ptujski lük“, трябва да е произведен в географския район.
      Семената на лука или арпаджикът трябва да са произведени в географския район или да са закупени от семепроизводители, които могат да докажат, че извършват селекция и поддържане на сорта Ptujska rdeča.
      3.6.   Специфични правила за рязане, настъргване, опаковане и др.

      „Ptujski lük“ се продава на традиционни сплитове (ръжена слама, шест или дванадесет глави лук с еднакъв размер и цвят, без да се използва връв, тел или други подобни), в малки пакети и в насипно състояние.
      3.7.   Специфични правила за етикетиране

      Главите лук, които отговарят на условията, посочени в спецификацията, се обозначават с наименованието „Ptujski lük“, с израза „защитено географско указание“ и с националния знак за качество.
      4.   Кратко определение на географския район

      Географският район, в който се осъществява производството, е исторически обусловен и обхваща Ptujsko Polje. Това е равнина, която се простира между град Ptuj, река Drava, полите на хълмовете Slovenske Gorice и селищата Mihovci и Velika Nedelja.
      5.   Връзка с географския район

      5.1.   Специфична характеристика на географския район

         Ptujsko Polje е част от равнинен природен район, в който земята се е развила върху последователност от почвени хоризонти пясък и чакъл. Почвите са плитки, с високо съдържание на пясъчни и скални частици. Благодарение на континенталния климат — с пролетни валежи и горещи и относително сухи лета — често тези почви биват засегнати от суши. По отношение на почвообразуването всяка от двете последователности от почвени хоризонти има две почвени системи. Върху чакъла и пясъка има алувиални почви върху холоценна тераса и кафяви почви върху плейстоценна тераса, докато върху глинестите и песъчливо-глинестите почви има кафяви псевдоглееви и антропогенни почви.
      Алувиалните почви са млади и неразвити в педологично отношение. Те се характеризират с фина пясъчна консистенция и съдържат много малко глинести частици. Те са пропускливи и течливи. Финият пясък достига до дълбочина 100 cm; чакълът рядко достига до повърхността. На местата, където водата се е отцедила, има обработваема земя, която предлага благоприятни условия за отглеждане, особено където почвата е защитена от наводняване.
      Кафявите почви са основният почвен вид в Ptujsko Polje. От гледна точка на самозадоволяването те имат стратегическо значение за производството на храна. Това се дължи на качеството на почвите и на равнинния характер на терена. Почвите са със средна дълбочина, имат средно съдържание на хумус и са пропускливи и с лека консистенция. Преобладава обработваемата земя.
      Кафявите почви върху дълбока песъчливо-глинеста основа са разположени в полите на хълмовете Slovenske Gorice и в долина Pesnica, а песъчливо-глинестата почва е основният им съставен елемент. Те са по-дълбоки почви, с по-фина консистенция и по-слабо пропускливи. В областта се развива интензивно производство на полски култури, трева и хмел.
      Антропогенните почви се срещат в долината на река Pesnica, където тя навлиза в Ptujsko Polje. По-голямата част от земята е била подобрена (от гледна точка на дрениране и земеделско ползване). Физичните и химичните свойства на почвите са изменени. Почвите са аерирани и пропускливостта им е подобрена благодарение на дълбоката оран, а използването на торове е повишило тяхното pH, така че те вече не са киселинни. Върху тези почви преобладава интензивното отглеждане на култури.
      От географска гледна точка Dravsko-Ptujsko Polje е част от Субпанонския район на Словения. Климатът в този географски район може да се опише като най-силно изразено континентален. Той не се характеризира с голямо количество валежи — средногодишното количество през периода 1961—2000 г. е около 950 mm. В района на Ptuj по-голямата част от валежите падат през юни, юли и август (обикновено повече от 100 mm месечно), а най-сухите месеци са март, април и май (едва 60—85 mm месечно).
      Реколтата на „Ptujski lük“ трябва да се събира на ръка. Това гарантира високото качество на продукта. Друга характерна черта на „Ptujski lük“ е, че отделните глави се сплитат в традиционни сплитове от шест или дванадесет глави лук с един и същ размер и цвят.
      5.2.   Специфична характеристика на продукта

      „Ptujski lük“ се отличава със своята дълготрайност и отлични кулинарни свойства. При готвене лесно се разварява, като същевременно запазва своя характерен вкус. Други характерни черти на „Ptujski lük“ са неговата сърцевидна до сплескана форма, червеникавият цвят на обвивните и месестите люспи, както и умерено лютият му вкус.
      5.3.   Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

      Връзката между „Ptujski lük“ и района се основава на репутацията, която е придобивал в продължение на много години, както и на дългогодишния традиционен метод на производство. „Ptujski lük“ е общоприетото наименование за лука, отглеждан в Ptujsko Polje в продължение на повече от 200 години. От незапомнени времена районът на отглеждане се нарича „лукопроизводствената област“ (lükarija) именно защото в него се отглежда лук (lüka). Anton Ingolič, който е живял и работил в този район, пише, че отглеждането на лук е започнало в Dornava — сърцето на лукопроизводствената област — и оттам се е разпространило в цялото Ptujsko Polje. Всички производители в Dornava — а и в целия район на Ptujsko Polje — се занимават с отглеждане на лук, но най-вече малките и средните земеделски производители.
      Благодарение на валежния профил редуването на зърнените култури е основната форма на земеделие, която се е развила и е установена в Ptujsko Polje. Отглеждането на лук може да бъде напълно интегрирано в тази система на редуване. Лукът няма нужда от високи температури, за да се развие. Песъчливите почви бързо изсъхват и се нагряват и по тази причина семената могат да бъдат засети и арпаджикът може да бъде засаден много рано през годината, докато дните са все още къси. През периода с къси дни лукът развива здрава коренна система и след това наедрява по време на пролетните дъждове. Те са последвани от горещо и сухо лято, което е необходимо за развитието на характерния аромат (вкус) и особено за правилното сушене на лука. По тази причина главите лук първоначално се оставят да съхнат на полето, а последният етап от сушенето се осъществява в помещенията на производителя. Поради факта, че земеделието и особено отглеждането на зърнени култури (включително ръж) е добре развито в географския район, от древни времена, се е разпространила и добре познатата традиция на сплитане на главите лук в сплитове от ръжена слама.
      Поради сухото време през периода на узряване и плитките песъчливи почви, които са бедни на хранителни вещества, лукът придобива по-лют вкус.
      Различните етапи от производството и метода на производство на лука са отразени на местно равнище в редица практики, обичаи, поговорки, пословици и традиционни храни, които са се развили и са съхранени, както и в архитектурните характеристики на къщите, които е трябвало да имат издадени стрехи за сушене на лука. Тези практики са запазени и се поддържат както в ежедневието на хората (типичните и все още много популярни храни, сушенето на лука под издадените стрехи в дворовете и оформянето на сплитове), така и във връзка с туристически събития.

         Препратка към публикуваната спецификация

      (член 5, параграф 7 от Регламент (ЕО) № 510/2006 (2))
      http://www.mko.gov.si/fileadmin/mko.gov.si/pageuploads/podrocja/Varna_in_kakovostna_hrana_in_krma/zasciteni_kmetijski_pridelki/Specifikacije/PTUJSKI_LUK_01.pdf

         (1)  Заменен с Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни.

         (2)  Заменен с Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни.


title: Регламент за изпълнение (ЕС) № 704/2013 на Комисията от 23 юли 2013 година относно класирането на някои стоки в Комбинираната номенклатура

text:
               25.7.2013

               BG

               Официален вестник на Европейския съюз

               L 200/1

         РЕГЛАМЕНТ ЗА ИЗПЪЛНЕНИЕ (ЕС) № 704/2013 НА КОМИСИЯТА
   от 23 юли 2013 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.

               (4)

               Целесъобразно е да се предвиди обвързващата тарифна информация, която е издадена от митническите органи на държавите членки във връзка с класирането на стоки в Комбинираната номенклатура, но която не е в съответствие с настоящия регламент, да може да продължи да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, издадена от митническите органи на държавите членки, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 юли 2013 година.

            За Комисията, от името на председателя,
         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      (2)  ОВ L 302, 19.10.1992 г., стр. 1.

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                              1.

                              Електронен блок за управление за работно напрежение, непревишаващо 1 000 V (т.нар. „Body Control Module“), проектиран като компонент на електронната система за контрол на моторно превозно средство, с размери приблизително 16 × 13 × 3 cm, състоящ се от:

                                          —

                                          програмируем уред за управление с памет и активни и пасивни компоненти, например транзистори, диоди, процесор, резистори, кондензатори и индуктивни бобини,

                                          —

                                          вграден приемател и прикачена антена.

                                    Блокът получава сигнали от ръчно задействани бутони и от датчици (например датчици за дъжд и фотодатчици), обработва ги и въз основа на това управлява различни устройства в превозното средство, например стъклочистачките, отоплението на стъклата, вътрешното осветление, предните и задните фарове за мъгла, дневните светлини. Той управлява и задействането на устройства за предупредително сигнализиране, например устройствата за предупреждаване за непоставен обезопасителен колан и за превишена скорост.
                              Блокът получава сигнали от ключа с дистанционно управление за заключване и отключване на вратите на превозното средство.

                  8537 10 99

                  Класирането се определя от общи правила 1, 3, буква в) и 6 за тълкуване на Комбинираната номенклатура, забележка 2, буква е) към раздел XVII и описанието на кодове по КН 8537, 8537 10 и 8537 10 99.
                  Класирането в позиция 8512 се изключва, тъй като блокът не съдържа апарати за визуална или звукова сигнализация, а само задейства такива апарати.
                  Класирането в позиция 9032 също се изключва, защото блокът не изпълнява функция по автоматично регулиране на електрически или други величини (вж. бележка 7 към глава 90).
                  Блокът е проектиран за изпълнението на две или повече допълващи се или алтернативни функции, обхванати от кодове по КН 8537 10 91 и 8537 10 99. Той изпълнява функцията на програмируем уред за управление с памет, използван за електрическо управление на устройства, например стъклочистачки и отопление на стъклата (вж. също Обяснителните бележки към Хармонизираната система (ОБХС) за позиция 8537, точка 3, и Обяснителните бележки към Комбинираната номенклатура (ОБКН) за подпозиция 8537 10 91). Той изпълнява и функцията по електрическо управление на задействането на устройствата за предупредително сигнализиране, например устройствата за предупреждаване за непоставен обезопасителен колан и за превишена скорост. Тъй като двете функции са еднакво важни за работата на блока, не е възможно да се определи коя е главната му функция.
                  Затова блокът се класира в код по КН 8537 10 99 — други табла, панели, конзоли, пултове, шкафове и други подобни, за електрическо управление, за напрежение, непревишаващо 1 000 V.

                              2.

                              Електронен блок за управление за работно напрежение, непревишаващо 1 000 V (т.нар. „Automatic transmission — ATM“), проектиран като компонент на електронната система за контрол на моторно превозно средство, с размери приблизително 8 × 6 × 3 cm.
                              Той се състои от уред за управление и активни и пасивни компоненти, например транзистори, диоди, процесор, резистори, кондензатори и индуктивни бобини. Уредът за управление не е програмируем.
                              Блокът получава сигнали от датчици, записващи положението на лоста на предавателната кутия, обработва ги и въз основа на това управлява включването на подходяща предавка на автоматичната предавателна кутия на моторно превозно средство.

                  8537 10 99

                  Класирането се определя от общи правила 1 и 6 за тълкуване на Комбинираната номенклатура, забележка 2, буква е) към раздел XVII и описанието на кодове по КН 8537, 8537 10 и 8537 10 99.
                  Класирането в код по КН 8537 10 91 се изключва, тъй като блокът се използва само за електрическо управление на включването на подходяща предавка на автоматичната предавателна кутия на моторно превозно средство, а уредът за управление не е програмируем.
                  Класирането в позиция 9032 също се изключва, защото блокът не изпълнява функция по автоматично регулиране на електрически или други величини (вж. бележка 7 към глава 90).
                  Затова блокът се класира в код по КН 8537 10 99 — други табла, панели, конзоли, пултове, шкафове и други подобни, за електрическо управление, за напрежение, непревишаващо 1 000 V.

                              3.

                              Електронен блок за управление за работно напрежение, непревишаващо 1 000 V (т.нар. „Smart Key“), проектиран като компонент на електронната система за контрол на моторно превозно средство, с размери приблизително 15 × 12 × 4 cm, състоящ се от:

                                          —

                                          програмируем уред за управление с памет и активни и пасивни компоненти, например транзистори, диоди, процесор, резистори, кондензатори и индуктивни бобини,

                                          —

                                          вграден приемател за комуникация чрез транспондер (локализиране на ключа) между ключа и блока.

                                    Блокът е свързан с антени, които са вградени в превозното средство и дават възможност за откриване на ключа в близост до превозното средство.
                              Блокът получава сигнали от ръчно задействани бутони и от антените, обработва ги и въз основа на това управлява устройства, например отключва и заключва вратите на превозното средство, стартира двигателя. Той управлява и задействането на устройства за предупредително сигнализиране, например функциите за управление на достъпа без ключ, вкл. звуковия сигнал при изнасяне на електронния ключ извън превозното средство.

                  8537 10 99

                  Класирането се определя от общи правила 1, 3, буква в) и 6 за тълкуване на Комбинираната номенклатура, забележка 2, буква е) към раздел XVII и описанието на кодове по КН 8537, 8537 10 и 8537 10 99.
                  Класирането в позиция 8512 се изключва, тъй като блокът не съдържа апарати за визуална или звукова сигнализация, а само задейства такива апарати.
                  Класирането в позиция 9032 също се изключва, защото блокът не изпълнява функция по автоматично регулиране на електрически или други величини (вж. бележка 7 към глава 90).
                  Блокът е проектиран за изпълнението на две или повече допълващи се или алтернативни функции, обхванати от кодове по КН 8537 10 91 и 8537 10 99. Той изпълнява функцията на програмируем уред за управление с памет, използван за електрическо управление на устройства, например заключването и отключването на вратите на превозното средство и стартирането на двигателя (вж. също ОБХС за позиция 8537, точка 3, и ОБКН за подпозиция 8537 10 91). Той изпълнява и функцията по електрическо управление на задействането на устройства за предупредително сигнализиране, например функциите за управление на достъпа без ключ, вкл. звуковия сигнал при изнасяне на електронния ключ извън превозното средство. Тъй като двете функции са еднакво важни за работата на блока, не е възможно да се определи коя е главната му функция.
                  Затова блокът се класира в код по КН 8537 10 99 — други табла, панели, конзоли, пултове, шкафове и други подобни, за електрическо управление, за напрежение, непревишаващо 1 000 V.